வால்டன் குடிலில் தோரோ 1845 கோடைகாலம் முதல் இரண்டு வருடக்காலம் தங்கியிருந்தார். தினமும் தன் கைகளால் விறகுவெட்டி அதை கிராமச்சந்தைக்குக் கொண்டுசென்று விற்று அந்த ஊதியத்தில் உணவுப்பொருட்களை வாங்கி வாழ்க்கையை அமைத்துக்கொண்டார். அடிமை வணிகம் போன்றவற்றின் அடிப்படையில் அமைந்த அமெரிக்க அரசாங்கத்திற்கு தான் குடிமகன் அல்ல என மறுத்த தோரோ அரசுக்கு வரி கொடுக்க மறுத்துவிட்டார். அதற்காக அவர் விசாரிக்கபப்ட்டபோது தனிமனிதனுக்கு அரசை எதிர்ப்பதற்கு இருக்கும் உரிமை குறித்து அவர் நீதிமன்றத்தில் ஆற்றிய உரை பெரும்புகழ்பெற்றது. அதுவே பின்னர் ‘குடிமைசார்ந்து பணியமறுத்தல்’ [Civil Disobedience] என்ற பெயரில் பிரபலமான போராட்ட முறையாக ஆகியது. .